Jehan de Chalon, chevalier, ainsnez fils de monseigneur le conte d’Aucerre, et de Tonnerre, ayens l’aministracion et gouvernement d’ycelles contez, capitaine généraul de par le roy nostre sire, député en toute et par toute la dyocèse d’Aucerre sur le fait des gens d’armes pour la tuicion et garde de la dicte dyocèse, a nostre amé et féaul escuyer Guillaume d’Orgelot, capitaine de nostre ville et cité d’Aucerre, salut. Comme la plus grant et la plus sayenne partie des bourgeois et habitans de la ville de Chitry nous ayent donné à entendre et monstré en complaignent que il sont à miserable povreté, tant pour le fait des guerres du roy de Angleterre, comme pour les ennemis qui de jour en jour viennent et vont en la dicte ville, et ycelle pillent, robbent, corrent et mestent à perdition. Supplient à nous estre sur ce pourvehu de remède convenable. Et pour les causes dessus dictes nous aient requis que il nous pleust emparer et emforcier l’esglise de la dicte ville, ou non de nous et pour nous, à leurs fraiz, mises et despens. pour conserver et garder les corps et les biens d’iceux habitans. Nous, pour contemplacion des choses dessus dictes, enclinens à leur supplicacion et requeste, leur avons octroyé et octroyons, de grace espéciaul, que la dicte esglise nous enforcerons et emparerons ou ferons emparer ou ranforcier aux coux, fraiz, mises et despens d’iceux habitans. Pour quoy nous vous mandons et commettons que vous vous transportez tantost et senz délay en ladicte ville de Chitry, à l’esglise d’icelle ville, et ycelle emparez et enforciez, en comprenent ce que bon vous semblera, tantost et senz délay, aux coulx, fraiz, mises et despens d’yceux habitans, si comme dessus est dit. En contreignent yceux habitans et ung chascun d’eux par prise de corps et par explectation de leurs biens à contribuer et composer, selon la faculté d’un chascun, d’icelluy emparement et enforciement d’ycelle esglise faire. Et à faire guiet et garde en ycelle, tant par jour comme par nuyt, si comme il est acoustumé en tel cas en nous autres forteresses enciennes. Et les choses dessus dictes faictes si et par telle manière que par vous n’y ait deffaut ou par vous députez; et que de négligence sur ce par nous vous ne soiez repris; que se de négligence vous estes repris vous seroiz par nous pugnyz si et par telle manière que tuit y prendront example. De ce faire vous donnons povoir, mandons et commandons à touz les subgez du roy nostre sire et les nostres, prions et requerons touz autres que en ce faisant vous donnent consoil, confort et aide se mestier en avez. Donné souz nostre seel, le XIIe jour du moys d’aoust l’an de grâce mil trois cens sexante et quatre. Par monseigneur: Signé: Brecon.